BEGRUNDELSE

Med det formål at gøre Irlands økonomiske program mere holdbart og mindske landets likviditetsbehov i årene efter gennemførelsen af programmet og i overensstemmelse med Eurogruppens og Økofin-ministrenes erklæring af 12. april 2013 bør Rådets gennemførelsesafgørelse 2011/77/EU om tildeling af finansiel støtte fra Unionen til Irland ændres. Ændringerne vedrører især en forlængelse af den maksimale gennemsnitlige løbetid for mekanismen som helhed fra "12,5 år" til "19,5 år" gennem en forlængelse af løbetiden for de enkelte rater.

Efter anmodning fra Irland, og forudsat at markedsvilkårene tillader det, kan Kommissionen refinansiere hele eller dele af sin oprindelige låntagning for at forlænge løbetiden for en rate eller tranche, forudsat at den maksimale gennemsnitlige løbetid på 19,5 år overholdes. De lån, som Kommissionen optager på forhånd, skal indsættes på en konto i ECB, som Kommissionen åbner til forvaltning af den finansielle bistand. Kommissionen vil også tage skridt til at sikre, at refinansieringstransaktionernes løbetid tager hensyn til en korrekt forvaltning af marginen under loftet for EU's egne indtægter, herunder indløsningsprofilen for EU-obligationer. Refinansieringstransaktionerne forventes at finde sted fra 2015, og alle EU's omkostninger forbundet med indgåelsen og gennemførelsen af de enkelte transaktioner vil blive dækket af Irland.

Det skal bemærkes, at en sådan afgørelse vil forbedre programmets bæredygtighed og likviditetsudsigter. Dette resulterer i en forbedring af lånevilkårene for staten, som vil få en afsmittende virkning for den private sektor. Disse virkninger er til fordel for både kreditor- og debitorlande og forbedrer derfor stabiliteten i euroområdet.

På denne baggrund finder Kommissionen, at ændringerne bestående i en forlængelse af den gennemsnitlige løbetid for EFSM-lån til Irland kan bidrage til at sikre, at programmets målsætninger opfyldes.

2013/0167 (NLE)

Forslag til

RÅDETS GENNEMFØRELSESAFGØRELSE

om ændring af gennemførelsesafgørelse 2011/77/EU om tildeling af finansiel støtte fra Unionen til Irland

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme[1], særlig artikel 3, stk. 2,

under henvisning til forslag fra Europa-Kommissionen og

ud fra følgende betragtninger:

(1) Efter anmodning fra Irland tildelte Rådet finansiel bistand til Irland (gennemførelsesafgørelse 2011/77/EU[2]) til støtte for et stærkt økonomisk reformprogram for at genoprette tilliden, genskabe en holdbar økonomisk vækst og sikre finansiel stabilitet i Irland, euroområdet og Unionen.

(2) Kommissionen afsluttede den niende evaluering af Irlands økonomiske reformprogram den 22. april 2013.

(3) Det vil være fordelagtigt at forlænge den maksimale gennemsnitlige løbetid for EU-lånet, da det vil være til støtte for Irlands bestræbelser på at genvinde fuld markedsadgang og afslutte sit program med succes. For i fuldt omfang at drage fordel af forlængelsen af EU-lånets maksimale gennemsnitlige løbetid bør Kommissionen bemyndiges til at forlænge løbetiden for rater og trancher.

(4) På baggrund heraf bør gennemførelsesafgørelse 2011/77/EU ændres —

VEDTAGET DENNE AFGØRELSE:

Artikel 1

I artikel 1 i gennemførelsesafgørelse 2011/77/EU foretages følgende ændringer:

1) Stk. 1 affattes således:

"1. Unionen yder Irland et lån på højst 22,5 mia. EUR med en maksimal gennemsnitlig løbetid på 19,5 år. Løbetiden for lånefacilitetens enkelte trancher kan være op til 30 år."

2) Der tilføjes følgende nye stykke:

"9. Efter anmodning fra Irland kan Kommissionen forlænge løbetiden for en rate eller tranche, forudsat at den maksimale gennemsnitlige løbetid i henhold til stk. 1 overholdes. Kommissionen kan refinansiere hele eller dele af sin låntagning med henblik herpå. De lån, der optages på forhånd, indsættes på en konto i ECB, som Kommissionen har åbnet til forvaltning af den finansielle bistand."

Artikel 2

Denne afgørelse er rettet til Irland.

Artikel 3

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Rådets vegne

Formand

[1] EUT L 118 af 12.5.2010, s. 1.

[2] EUT L 30 af 4.2.2011, s. 34.